# Paper d'Armènia

El paper d'Armènia és un producte perfumant elaborat amb paper absorbent amarat d'essències orientals i olis essencials per tal d'aconseguir un efecte purificant i netejador. Hi ha el paper d'Armènia "Papier d'Arménie", que es produeix a França, i el paper "Carta d'Armenia" que es produeix a Itàlia.
A l'inici del segle XIX s'usava com a perfum ambientador en les botigues a peu de carrer per contrarestar les males olors. Es pensava que podia purificar l'ambient després que les ciutats patissin grans epidèmies.
El 1853, alguns diaris i revistes publicaven anuncis de perfumeries recomanant el paper d'Armènia per a purificar l'aire de les habitacions i estances, especialment les dels malalts. Fins i tot, adjuntaven mostres amb alguns fulls de paper d'Armènia adherits a les fulles del diari o revista.
El paper d'Armènia es venia en perfumeries i també habitualment a les farmàcies a l'inici del segle XX, atribuïnt-li propietats purificants de l'aire que amb el temps han quedat desestimades.
Al segle XIX, a Armènia van començar a cremar resina de benjuí i van atribuir al fum que desprenia, propietats purificants de l'aire que pensaven que ajudarien a aturar la pesta que arrasava la regió. Els francesos van portar el producte a l'Europa occidental i el paper es va fabricar i es continua fabricant a França.

## Fabricació

El procés de fabricació comença amb l'extracció de la resina del benjuí (Styrax benzoin) que es transporta actualment des de l'extrem orient. Després, la resina es barreja fonent-la i dissolent-la en alcohol i se li afegeixen perfums. La solució s'impregna sobre grans planxes de paper de tipus assecant que, un cop eixuts, es tallen en fullets a la mida per formar els llibrets.

## Ús

S'arrenca un dels fulls del llibret i es crema sobre una superfície o estri no inflamable. Sovint, abans de cremar-lo, el full es doblega o es cargola una mica perquè cremi millor. La combustió desprèn un fum perfumant molt semblant a l'encens.

## Referències

* ↑ Marchal, M.A.. «Papier d'Arménie : les secrets d'un savoir-faire centenaire à Montrouge». ActuParis, 12-11-2023. [Consulta: 6 gener 2025].
* ↑ «Carta d'Armenia» (en italià). Officina Profumo - Farmaceutica di Santa Maria Novella S.p.A., 2013. [Consulta: 6 gener 2025].
* ↑ Gómez de la S., R.. La sagrada Cripta de Pombo (en castellà-espanyol). digital-2010. Madrid: Imp. G. Hernández y G. Sáez, 1924, p. 57.
* ↑ La Ilustración Española y Americana, 30-01-1953, "Papel de Armenia", anunci publicitari p. 70
* ↑ La Moda Elegante Ilustrada, 06-01-1893, Papel de Arèmnia, publicitat, p. 12
* ↑ El Hogar, núm 220, 1913, Las lámparas de Perfumes
* ↑ Blanco y Negro, "El público debe leer con detenimiento..." 1893, p.132
* ↑ «Papel de Armenia» (en castellà-espanyol). Blanco y Negro, 1893. [Consulta: 6 gener 2025].
* ↑ Cunqueiro, A.. Laberinto y cía (en castellà-espanyol). digital, 2006. Editorial Taber, 1970, p. 377.
* ↑ Seda Grigoryan. «Papier d’Arménie: French Pharmacists Transform Traditional Armenian Disinfectant into Brand Name Room Freshener» (en anglès). The Armenian Mirror-Spectator, 2010. [Consulta: 6 gener 2025].
* 1 2 Robles, J.M. «Papier d'Arménie: por qué los franceses tienen glamour hasta para ir al baño». El Mundo, 12-06-2018.